
de DE LINGUA LATINA, 


COMMUNI CULTUS EUROPAEI PARENTE 


Prof. Dr. Thaddaeus Zieliński, Societatis Nostrae Ill. Prae- 
ses , primam paginam secundi numeri „Lygiae*  adhortatione, | 
quam anno MCMXXXIII ad historicos totius mundi, Conventus Var- 


soviensis participes, ediderat, adornare nobis comiter concessit. 


Si recle de opera vestra iudicamus, Viri Doctissimi, cum vos ten- 
dentiis centrifugis orbem, ni refrenentur, dilaceraturis firmam oppore- 
re censemus voluntatem centripetalem ad unilicandas sub scientiae- 
signo naliones tendentem, fas est sperare ne nostra quidem vos conami- 
na aspernaturos esse, quorum ea est ratio, ut unificandis lingua quoque 
mutuo commercio adaptata detur — vel potius reddatur. Scimus sane 
haud paucos fore, qui in hoc ipso reddendi consilio haereant, cum sibi 
persuaderi passi sint non posse, ut vulgo dicitur, flumina retro fluere; 
sed hoc quoque scimus, esse tamen aliquam differentiam inter naturam 
inanimem et naturam animatam rationique oblemperantem, eam vide- 
licet, ut illa flumina aquatiea necessario eo fluere debeant, quo ea gra- 
vitationis lex agat, cum haec flumina humana libertatem sibi reserva- 
verint, sicubi in putidas paludes vel in inertes arenas devenerint, con- 
trario meatu ad loca salubriora et feliciora fluendi. Neque hanc cursüs 
correctionem pro ,reactione" habemus, ut hoc odioso vocabulo uta- 
mur, sed pro necessaria veri fructuosique progressüs condicione. 


Hoc igitur sensu animati nuper in urbe nostra societatem condidi- ' 
mus eo spectantem, ut aliquando tollatur illa cultis Europaei labes, 
quam olim communem suam parentem, linguam scilicet Latinam relin- 
quendo contraxit; quod populum. nostrum ceteris vel propterea debere 
putavimus, quod cüm paucis diutissime huius linguae usum in commer- 
cio cotlidiano conservavit nec nisi sero et cunctanter aliorum exemplum 


on bonum est secutus. Nec tamen eo fiduciae vel potius vanitatis pro- 


gressi sumus, ut hoc tantum opus propriis viribus efficere nos posse 
putaremus: immo plurimos esse extra Rei Publicae nostrae fines, qui ` 


idem sentiant et opibus vel maioribus ad propositum exsequendum acce- 


dere possint, et videmus et videntes gaudemus. Quorum crescente, et nu: 
mero et potentia faventibus eis, quibus curae est generis humani con- 
slans et fructifera evolutio, tandem eventurum esse speramus, ut Euro- 
paei cultüs populi post longas et aerumnosas ambages, quasi totidem 
lilii prodigi, derelictae parentis limina repetant. e 
Non est huius loci commoda recensere, quae ex hoc felici reditu in 
cultum nostrum redundare possint, aut obiectiones refellere, quibus ho- 
mines malevoli vel timidi nisüs nostros debilitare conantur; id solum. 
agimus, ut oculos animosque vestros in rem ipsam, quae nobis proposi- 
ta esl, convertamus. Quae si vobis Assensione vestra et favore nonin- 


digna videbitur, ipsi dispicielis, quomodo eam in sua quisque vestrum 


patria et commendando et opem ferendo adiuvare possitis. 


3192 B 


4 


LEO ZAWADOWSKT 


PIUS XI PONTIFEX MAXIMUS 


Vir sanctissimus, ingenii maximi, animi forlis, gentis nostrae ami- 

' cissimus, episcopus noster Pontifexque Maximus a nobis discessit. Qua 
re non ita tristes sumus, ul sortem eius dolendam putemus, nam si ali- 
qui mortis dies, hic certo natalis appellari debet, sed — quod humanum 
est, — ut molestum nobis sit Patre Sanctissimo Pio carere. Requievit 
a multo labore infatigabilis pastor, qui per tempora periculorum plena 
populum sibi creditum traduxit: longa caede a humanitate cultuque 
abalienati iacebant populi Europae, cum Achilles Ratti, canonicus Vatica- 
nus, Bibliothecae Vaticanae praefectus, vir maximi ingenii omnique eru- 
ditione imbutus, qui multos annos in studiis consumpserat, divina Pro- 
videntia impellente, a Benedicto Papa in Poloniam missus est. Hic in- 
tellegi potuit non modo doctissimum eum esse virum atque laboris aman- 
lem, qui praeter Poloniam regiones adiacentes amplexus, ab Aestio- 
rum ora usque ad Pontum Euxinum res Ecclesiae gerebat, sed etiam for- 
tem magnique animi. Nam cum Leninianorum catervae furore inferno 
actae totamque Europam, ni prohiberentur, occupaturae, Varsoviae ap- 
propinquarent ita, ut omnes fere exterarum gentium legati eam reliqui- 
ssent, ille non modo in urbe mansit, sed etiam Pontificem Summum, ut 
ei etiamsi urbs capta esset, manere liceret, rogat; mox iam Pontifex Maxi- 
mus ipse futurus, extremum orbis Christiani vallum protegit, pro urbis 
salute orat, sperare iubet, dum in suburbiis iam Varsoviae proelium 
saevit ultimaque iuvenum puerorumque praesidia in aciem properant. 
Mox Pontifex Maximus creatus non minore studio res totius 
Ecclesiae regit augelque. Nam quod ad res civiles attinet, ut paclio de 
Civitate Vaticana cum Italiae Regimine fieret, effecit, rem maximi mo- 
menti, quaque lamentabilis discordia sublata est. Sed et internam Eccle- 
siae constitutionem condicionemque omnium Christianorum | curabat 
alque huic rei studuit, ut ecclesiae orientales a discissione sua ad Eccle- 
siam catholicam revenirent; hac de causa catholicorum studia orientalia 
maxime fovit. Pacem voluit in omni orbe terrarum esse, quam ut face- 
rel, quasi propositum vitae eius erat, hac tamen condicione, ne quid de- 
trimenti doctrina Christiana patiatur. Itaque non modo contra Leninia- 
num Marxianum furorem acerrime pugnavit, sed ubicumque in civita- 
libus Christianis falsae doctrinae oriebantur, statim Ecclesiae senten- 
tiam opponebat, „arguebat, obsecrabat, increpabat, in omni patientia 
et doctrina". Sciebat tamen in hoc tanto lemporum opinionumque di- 
scrimine nihil agi posse, nisi sacerdotes omnesque Christiani veri pro- 
pugnatores fidei suae et hic et inter gentiles sint: itaque omnibus modis 
ea, quae ad Ecclesiae catholicae opera a fidelibus cognoscenda alque 
fidem propagandam pertinerent, summo studio infatigabilis fovit. Qui 
labor immensus a sene Pontifice susceptus mox fructum tulit: creve- 
runt opera sacerdotum, episcopis via ac ratione rem gerentibus, profa- 
ni nunc demum catholicos se esse Christianos senserunt, rerum Eccle- 
siae scientia florere coepit, nova vita Ecclesiae infusa est; in annos 
crescebat Summi Pontificis auctoritas toto orbe terrarum ita, ut rena- 
lam nunc vitam catholicam hoc medio XX tam misere incepto saeculo 

celebrare liceat. Nimirum non modo apud catholicos, sed et aliis con- 
fessionibus additis valuit; nam etiam qui non catholici essent, ingenium 
lamen maximum, laborem infatigabilem, fidem intrepidam, vitam sanc- 
lissimam non aestimare non potuerunt. 

Fuit enim ille pastor verus, qui pura claraque mente vixit ab 
omnibus temporalibus rationibus aliena, aeterna intellegens, Dei consiliis 
intentus, nihil curans, nisi ut navem mysticam salvam per scopulos gu- 
bernaret, nihil timens, omnes labores animo sanctissimo suscipiens, 
quibus Ecclesiam augeret. 

Nobis autem, Polonis, singulari modo carus fuit Sanctissimus Pa- 
ler; nam et gentem noslram singulariter adamavit, et a nobis initium 
icclesiae regendae sumpsit; nostras res primas gessit, nostram Urbem 
primam defendit, hic episcopus consecratus est, Polonum episcopum 
se dixit atque a nobis primum summa caritate dilectus est, nescientibus 
Pontificem Maximum eum esse. 

„Bonum certamen certavit, cursum consummavit, fidem servavit; 
in reliquo reposita est ei corona iustitiae, quam reddet ei Dominus in illa 
die, iustus iudex. ; 


SPICILEGIUM ANGLICUM 


In prima pagina manuscripti Northumberlandensis opuscula mi- 
nora Baconis et Shakespearii continentis sequentia memorabilia manu 
eiusdem aetalis annotala legimus: 

Multis annis nunc transactis 

Nulla fides est in pactis: 

Mel in ore, verba lactis, 

Fel in corde, fraus in factis. 

Ultima quae in rebus gestis nostri mundi acciderunt, hunc versi- 
culum hodie quoque ratum faciunt. 

, In eadem pagina longissimum verbum Latinitatis scriptum inve- 

nimus: ! i 
honorificabilitudine 

, In Shakespearii comoedia Amoris Labor Perditus idem verbum 
etiam longius extenditur: 

honorificabilitudinitatibus 

Inventum Alberti fuisse traditur. 

In cubiculo popinae sub „Vetere Diabolo" leges conviviales a poéta 
Ben. Ionsonio exempla antiqua sequenti compositae supra locum incisae 
legebantur. En quaedam specimina: 

Nemo asymbolus, nisi umbra, huc venito. 

Convivae nec muli nec loquaces sunto. 

De serus ac sacris poli el saturi ne disserunto. 

loci sine felle sunto. 

Insipida poémata nulla recitantor. 

Lapitharum more scyphis pugnare, vitrea collidere, 

fenestras excutere, suppellectilem dilacerare nefas esto. 

Elizabethanus. 


RODOLPHUS NOWOWIEJSKI 


LAUDES 
PATRIAE POLONIAE 


FORTE ROGAS, QUID SIGNIFICENT SACRA VERBA: „RENATAE 
DULCIS AMOR PATRIAE?* TELLURIS ET ORA PATERNAE? 
NONNE OMNI PATRIA EST HOMINI BONA CEU VALITUDO? 
QUANTI CENSENDA EST, AMISSA AGNOSCITUR ULTRO. 

ME SPECIES CANDORQUE TUUS TRAHIT,.O PATRIA ALMA, 
PLANGO, FLAGRANS TIBI CUM DESIDERIO ACCINERE AUSIM: 
NONNE DOMUS PATRIA EST, QUA FRATRES VIVERE IN UNUM 
FAS FORET: ALTER AMAT VICINUM ALTERQUE PROPINQUUM, 

-LITE VACANT AURES INSANAQUE PROTINUS ABSUNT 

. IURGIA, ACERBA NEFAS LINGUAE CONTENTIO HABETUR? 

. FONS NON DEFICIENS PATRIA EST ARGENTEUS UNQUAM, 
FONS SACER ATQUE UNDANS, LATICIS QUO MURMURE SUAVI 
VENA PERENNIS AQUAE SCATET ET QUEM NULLA VOLUCRIS 
NEC.FERA TURBARET NEC LAPSUS AB. ARBORE RAMUS. 

.QUISQUE POTEST PLACIDUS TEMPESTATE INCOLA ATROCI 
DULCIS AQUAE-SALIENTE SITIM RESTINGUERE RIVO. — 
SLE VAQU E IUCUNDA EST PATRIA; HAUD. VIOLATA SECURI, 
AETERNUM INTONSAE.FRONDIS, QUAE PERVIA NULLIS 
.SOLIBUS: HAUD ILLAM BRUMAE MINUERE NOTUSVE 
IUS HABET AUT GELIDUS BOREAS, SILENTIA SERVAT 
SUPTER OPACA QUIES, QUA HOMINES SUNT PAGE BEATI. — 
EST PATRIA ET NAVIS TUMIDIS AGITATA PROCELLIS; 
SEMPER NAUTARUM SUDANTIBUS ACTA LACERTIS, 

QUAE SAEVOS PATITUR FLUCTUS, SED AD OSTIA TENDIT. 
LECHICA LECTA MANUS, VALIDIS INCUMBERE REMIS 
PERPETUO STUDEAS, NE DEVORET UNDA CARINAM! — 

- O.UTINAM REPARATA QUEAT REPARARE RENATOS 

TELLUS. INDIGETES, UT CUNCTI PACE FRUANTUR! 

O UTINAM FECUNDET AGROS.PAX ALMA POLONOS! 

. AUGUROR EVENIAT: TER RAMO MITIS OLIVAE 

TER NIVEIS PENNIS AQUILA ALBIDA PERVOLET ORBEM! 

ATTINGHAUSEN AIT SCHILLERI DRAMATE „TELLO“: 

„ADIUNCTUS PATRIAE SIS CARAE, PECTORE TOTO” 

ILLAM CONTINEAS CONSTANTER AMESQUE PER AEVUM! 


VILNAE, 

LEO ZAWADOWSKI 


| A, B, KE... 
[2] inclusa sunt verba ratione perseripta ad notandum 


enuntiandi modum. 


In Alma Roma (1938, pag. 14) legimus: „Non minore vi profecto ar- 
ma in Sinenses perferuntur a laponiis, qui obsidione cinctam Nan c- 
chino urbem caput brevi expugnant, coguntque administros ut. fuga, 
se Hankau recipiant" Formam obscuram Nancchino (an casus accusa- 
livus?) missam facio, modo scripturae animum intendo; nam et Polonice 
scribimus Nankin et ceterarum linguarum Europaearum scripturae so- 
num K in hoc nomine significant. Qui est valor Latinus litterarum CH?. 
nonne C [k] aspiratum? Qui igitur Nancchinum scripsit, [nankkhinum| 
significare voluit; alio loco (1938, pag. 86) lego Nanchinum i e. [nankhi- 
num]. Quid? Unde „ch“ [kh] illud in huius urbis nomine? , 


. Nil miraris, si Pecchinum invenis (1938, pag. 14), sed mox gaudebis, 
. cum Pekinum leges (1938, pag. 86), nam eodem modo Poloni scribimus: 
Pekin, sonum K significantes; sed nisi per nostram linguam persuasum 
haberem his nominibus sonum K inesse, ex libro Latino parum doctus 
evenirem, cum sonus unus tribus modis: cch, ch, k [kkh, kh, k] signifi- 
carelur. s 


Est civitas, quae Bohemorum lingua Ceskoslovensko vocatur; pers- 
eribunt nomen Germani satis recte Tschechoslowakei, Tchécoslovaquie - 
Galli, quo pacto autem Latine Cecoslovachia (pag. 86, 122) scribi li- 
cel [i. e. kekoslovakhia|? 


An quia: Itali in lingua sua littera „c“ sonum [TSH] significant? 
Num Latine idem licet? — Urbium nomina haec ibidem invenis: Sciangai 
(pag. 14) [skiangai], Sciansi (pagg. 51, 61) [skiansi|, Shantung (pag..86) 
[Shantung]; at constat. sonum primum trium nominum unum eundem- 
que esse scil. [sh], nullo pacto [sk]. Seribunt igitur Itali Italica scriptura 
verba exterarum linguarum in libro Latino; quid, si ceterae gentes ita 
faciant? Si Anglus Shanghai, Germanus Schanghai, Polonus Szanghaj vel 
Szanchaj in libris Lalinis scribat? Etiam pauca exempla afferam: Stoja- 
dinovich [Stojadinovikh]| (pag. 14), Chang-Ku-Feng [khankufen] (pag. 
140), Ceka (in Russia), [keka] (pag. 15); in his exemplis significandus est 
sonus [tsh] (Angl. ch, Hisp. ch. Hung cs, Polon. cz) rectaque enuntiatio 
haec est: |stojadinovitsh, tshankufen, tsheka]; Sonum. [dzh| (Angl. j, 
Gall. dj, Polon.. dż) littera „c“ vel „deh“ significari vides: Manciukuo 
(pag. 14), Mandchouria (pag. 140). T 


Non licet mea sententia cuiquam, dum Latine scribit, sui patrii ser-- 
monis scriptura uti, nam neque linguae Latinae auctoritas et religio hoc 
palitur et quae voces significentur cognosci nequit; linguam. Latinam 
omnium gentium esse profitemur, neque fieri potest, ut per linguarum 
recentiorum scientiam ad intelligendum librum Latinum. perveniamus; 
nam nisi nomen ługosłavicum Stojadinović esse-scirem, aut nisi scriptu- 
ram enuntiationemque Italicam novissem, ex scriptura. „Latina“ illa ni- 


7 


hil intellegere possem. Quid, si idem scriptura Hispanica, Hungarica, 
Suebica in libris Latinis scriptum legissem? Miserabile haec tristeque 
spectaculum, si recordaris per linguam Latinam omnium olim linguarum 
scientiam et studium auctum et posteritati propagatum esse. — Quid igi- 
tur? Uniformi scriptura nobis opus est. Sed normam eius unde ducemus? 
Nam [Italus nisi „h“ littera litteram „e* sequatur, [petshinum] leget 
non [pekinum]; norma scribendi enim ad normam enuntiandi aptatur, 
neque scriptura datur uniformis sine uniformi enuntiatione. Sed non ad 
Italicum neque Germanicum aut Gallicum usum rationem enuntiandi ap- 
tabimus: est norma, quae ad omnes linguas valeat. 


Iam inter omnes constat voces linguae Latinae a Romanis antiquis 
longe aliter enuntiatas esse quam nostris temporibus plerumque enuntian- 
tur; omitto iam quantitatem, cetera subtiliora: iam eo mali perventum 
est, ut Polonus Anglum Latine loquentem non intellegat, neque Anglus 
Polonum. Quid Latine loqui discamus, si Poloni Gallos intellegere non 
possimus? Eadem nobis est omnibus lingua Latina, surdi tamen invicem 
sumus, idemque valet ad commentarios scriptos, ut ex disputatione, quam 
modo habuimus, colligi potest. Erit igitur usui uniformis enuntiandi ra- 
lio, quae erit ratio Romana antiqua. Vocales sicut in lingua Italica, Polo- 
nica, Germanica enuntiabuntur; non erit igitur Gallo „u“ [ü], sed quod 
ipse „ou“ scribit. Diphthongi ae, oe erunt [áe, óe] non ita: [e, ó]; „v“ 
non erit [f| Germano, sed quod ipse „w“ scribit; leget Italus „sce, sci" 
[ske, ski], non ita: [she, shi]; Germano „sch“ [s-ch, s-kh], erit, non ita: 
[sh]. Litterae „c“ nomen est ce [ke], literae „g“ nomen ge (quod Italus 
ghe scripserit); appellabitur igitur Cicero [kikero], caelum [káelum ], 
Poeni [póeni|; angelus tamquam Italice anghelus scriptum sit: lege- 
tur etiam [et-iam], [etsiam| nullo pacto. Unde haec omnia, quaeris? De 
hac re alio fortasse, sed mihi crede iam omnes viros doctos de ea re 
consentire (si auctoritate opus est, vide ex. gr. in. Grammaticae Latinae 
illius Stolz-Schmalz'ianae editione novissima a Manu Leumanno curata, 
1936, pag. 51). 

Haec est nobis norma enuntiandi scribendi; et Poloni Italos La- 
tine intellegent, et verum scientiaque pulchrius colentur, et voces Latinae 
suavius sonabunt et scholarum discipulis iam non erit terrori scriptu- 
ram Latinam discere. Mira enim est mens hominibus, qui regulas enuntia- 
tionis Latinae componunt multas, cum una regula sit: recita quod scrip- 
tum est, noli curare, quae vox sequatur, quae antecedat, haec omnia, mo- 
do valor Romanus litterarum servetur. Quibus litteris tamen signi- 
licabimus sonum, quem tam pulchre litteris „sc“ in Sciangai illo ridiculo 
notatum vidimus aliosque sonos, qui in lingua antiqua Romana non 
fuerunt neque litteras proprias habent? Licet eis litteris uti, quibus nos 
in hoc commentariolo ad enuntiationem notandam usi sumus, scriben- 
tes: Shanghai (vel Shanhai), Mandzhutikuo, Tshechoslovacia. De qua 
re fortasse plura alia opportunitate data. Quod si displicet, licet 
Sanghai, Mandzutikuo, Tsechoslovacia scribere, nam certe sciemus, quod 
nomen significetur. Si rursus parum subtile videatur: perfeeta non sunt 
huius mundi, puto tamen subtilius, quam chaos illud intolerabile, a quo 
initium fecimus; nam omnia simplicius subtilius significari possunt, mo- 
do norma ratioque una sit: et haec Romana antiqua. 

DR. IGNATIUS WIENIEWSKI 


PROSPERI NUNTII GENAVENSES 


DE PHILOLOGIA CLASSICA IN SCHOLIS COLENDA CONSULTUM 


Mense Iulio anni superioris, Genavae, in sede Officii Internationa- 
lis Educationis, Septimus Conventus Internationalis Institutionis Publi- 
cae habitus est. In quo civitatum quadraginta trium personae a vicariis 
Ministeriorum Institutionis Publicae gesta sunt. Omnia, quae hic rela- 
turi sumus, ex „Institutione et Educatione" (Oświata i Wychowanie) pe- 
riodico Ministerii nostri Institutionis Publicae (1939, fasc. 1) hausimus. 

In rebus, quae in Conventu illo agebantur, linguarum classicarum 
in scholis colendarum quaestio a Balbino Giuliano senatore, Italiae vi- 
cario quondam Ministro Institutionis Publicae, exposita est. Egregius 
ille utriusque linguae fautor atque admirator, eum philologiam classi- 
cam maximi momenti in scholis mediis nuper fuisse monuisset, nunc 
sane videri neglectam, praecipue quod ad horarum scholasticarum lin- 
guae Latinae destinatarum numerum nec non ad linguam Graecam 
passim sublatam attineret, questus est. 

Inter plerosque Conventus participes, qui rem disputabant ac ver- 
bis contendebant, Poloniae quoque vicarius, dr. Albinus Jakiel, de re- 
bus nostratibus disseruit: omnibus Poloniae gymnasiis studia liberalia 
colentibus linguae Latinae institutionem in unaquaque classe praescrip- 
lam esse. 

Congressi sententias suas de philologia classica docenda principiis 
fundaverunt his: iuventutem discere, primum ut animi sui moresque 
quam amplissime erudirentur, deipde ut diversae ingeniorum facultates 
aequaliter crescerent, denique ut indoles cogitandi acueretur. Ad quae 
omnia plurimum studia classica valere. Quin etiam opera Graecorum at- 
que Romanorum legenda esse, ne cultus humanitatisque nescii essemus, 
ex quibus nostra ipsorum cultura originem traheret. Quae cum ita 
essent, Conventus Ministeriis Institutionis Publicae singularum civi- 
latum haec proposuit: 

a) in scholis omnium populorum, qui „culturae occidentalis“ (id 
est Latinae) participes se dicerent, rationem cultus humanitatisque 
Graecae et Romanae habendam esse, 

b) ut culturae antiquae indoles atque natura funditus intellegere- 
tur, litteras Graecas ac Latinas in ipsis his linguis legendas esse, 

c) quod ut perficeretur, utrique linguae classicae satis loci in in- 
stitututione scholastica esse tribuendum, 

d) cum omnia Graece atque Latine legi non possent, translationes 
quoque admitterentur, ut res antiquae plenissime cognoscerentur, 

e) ratione instituendi quam minime inveterata neque obsoleta esse 
utendum; itaque haud alium docendi modum necessarium videri, nisi 
illum ipsum, qui in linguarum horum temporum institutione adhi- 
beretur; 

f) denique, salvis virorum doctorum inventis, verborum Latino- 
rum pronuntiationem, quatenus id fieri posset, eandem in singulis gen- 
tibus hodiernis constitui utilissimum esse, 

. His quid addamus? Ne spes iucunda, quam in nuntiis tam prospe- 
ris ponere velimus, fallax se praestet! Utinam illa consilia egregia, quae 

Conventus auctoritatibus scholasticis singularum civitatum proposue- 
- rit, quam accuratissime re conficiantur neve in chartis inania verba per- 
maneant! ; : 

-  - Nos autem, linguae Latinae internationalis restituendae pro- 
pugnatores, libet certiores fieri congressorüm decreta non solum studia 
classica colenda atque augenda adiuvare, sed etiam ideae nostrae favere. 
Nam ambo novissima consulta (ad e, f), quae supra memoravimus, 
eundem finem ac nos appetere videntur.Quorum effectum exspectamus. 


LEO ZAWADOWSKI 


STANISLAI SZOBER'I COMMEMORATIO 


Magno maerore omnes philologi Poloni affecti sunt, cum didicis- 
- sent d. 29 m. Augusti A. D. 1938 Stanislaum Szober'um ex hac vita disces- 
sisse, inopinate, praemature, cum summo damno philologiae. Nam Sta 
nislaus Szober, Universitatis Pilsudskianae, quae est Varsoviae, proles- 
sor linguarum Indoeuropaearum comparandarum  seminariique prae 
fectus, olim. Facultatis. Litterarum decanus, vir fuit doctissimus, philolo 
gus maxime, multarum linguarum peritus, de philologia Slavica optime 
meritus, sermonis patrii eximius amator. Sed de his eius meritis atque 
de ingenio eius humanissimo omni cultu imbuto deque magno amore 
.Universitalis et iuventutis studiosae multi iam optime scripserunt; nos 
‘hic de alia re agimus, quae quodammodo in occulto mansit, nobis tamen 
maximi est momenti: amorem dico viri humanissimi erga linguam La- 
tinam, Fieri non potuit, quin Stanislaus Szober, — vir scientiae lingua- 
' rum peritissimus quique etiam iuvenis in linguis classicis versatus esset 
— maxime oppressam linguam Latinam videret; memini eum dicentem, 
se putare linguam Latinam alia ratione doceri debere, ul discipuli re 
. vera linguam novisse possint, nunc nihil esse in scholis nisi per singula 
verba tardam claudicationem. Facillime enim professor linguarum: 
comparandarum animadvertere potuit linguam Latinam locum, quem . 
meruit, nusquam.in Europa vel in America obtinere, iacere semivivam, 
cum nemo ea loqueretur, nemo scriberel, iam paene legendi obliti essent. 
Idem intellegebat cultum Europaeum in barbariem pristinam conversum 
“= irisia fontibus antiquis per litteras Latinas propagatis recessisset, iamque - 
„multum omissum esse, postquam lingua Latina ex usu quotidiano repul- 
sa sit. Studebat igitur proposito linguae Latinae ad commercium virorum 
doctorum omnium gentium et ad splendorem prislinum revocandae. De 
` qua re sanam ac rectam habuit sententiam: utrum aliquis in veclurae 
vaporariae statione Latine loqueretur non parvi momenti esse, si tamen 
„homines eruditi de rebus ad cultum humanitatemque pertinentibus collo- 
quantur Latine — magni aestimari debere. Hac de causa et Societatis 
nostrae amicüs et fautor fuit et quantum potuit suis consiliis causam: 
nostram adiuvit. Optandum est, ut omnes philologi, inprimis classici, tam 
- bene temporum signa intellegant, quam is fecit, tamque honeste munus 
suum linguae Latinae filiorum obeant, officia sua erga eam ita intelle- 
` gentes, ut eam ex oblivione soporifera ad novam vitam excitare stu- 
deant. Qui vitam in se habel, et id, quod amat, vivum esse desiderat, vi- 
- vum facit. Ita is fecit; discessum eius moleste tulimus. Stanislae Szober, 
vere.amice sermonis Latini, vale. Have anima candida. 

4 * 1 PHILOLOGO = 
EIDEMQUE ESPERANTISTAE S. 


Sunt, qui ficlitiis tesseris quam vera pecunia ludere malint: nam 
et facilis usus earum, cum cuilibet rei quodlibet prelium affingere pos- 
sis commodissimumque instrumentum eis, quibus Iuno Moneta-non .pro- 
pitia fuit. Quae imago semper mihi obversatur, cum de linguis artificio- 
sis disputatur. Non negamus eas hominibus, quorum „sacculus“ cere- 


- bralis „plenus est areanarum", sua facilitate recommendari atque hac | - 


una in re nostra legitima pecunia potiores esse. Sed in antiqua, usque 
a Cratylo repetenda, disceptatione „physei* an „nomoi“, nos cum fauto- 
ribus prioris opinionis facimus, praesertim cum illa lingua tot saecula 
cogitationum atque morum hominis expresserit. Quamquam Tu, docte 
„magister philologiae idemque esperantista *), nihil iam ab ea exprimi et 
quendam ,syncrelismum" in locum „humanismi“ successisse alfirmas, 
ne idea quadam deceplus pia vota pro factis accipias, valde veremur. 


Omnia, quae-nostris temporibus variis in civita':bus aguntur, unam- - 


quamque nationem ad sua propria principia reverli atque suam diversi- 
`. latem in medium proferre docent**) Non sunt aeroplani, non sunt radio-. 
phonicae machinae, necessaria nunc utensilia vitae, futuri autem belli 
potentissima instrumenta, quae intimo vinculo animos hominum co- 
niungant. Est quiddam maius: stirps atque fons, ex quo omnium natio- 
num cultus originem suam capit. Dolendum est, quod in animo Tuo es- 
perantista philologo praevalet et motum in castris Esperantistarum vi- 


des, in Latinitatis mundo ignoras. Comperisses fortasse multas epheme- ~ 


rides Latinas in diversis partibus orbis terrarum publicari, comperisses 
studia in hac provincia adeo iam provecta esse, ut. ex. gr. in 
Italia vocabularium rerum ad securitates pertinentium. elaboratum sit. 
Quae si Tibi parva videntur, non tamen in initiis contemnenda sunt. Sin 
desperas de usu linguae Latinae in commercio hominum, quod nostri 
alumni ne unam quidem sententiam componere sciant, Tibi utpote ma- 
gistro eius linguae una cum aliis pectus manu tundendum est atque di- 
cendum: mea culpa. Linguam Latinam exercitationem atque lusum in-. 
genii, non instrumentum loquendi putatis. Methodus docendi .primum 
mutanda est, deinde accusationes instruendae. Non timemus, ne lingua 
“Latina hodiernae vitae gradus aequare non possit: praesto iam sunt eius 


generis vocabularia (ex. gr. Luigi Cognasso: Il Latino per l'uso moder- ~ 


no) et licuit semperque licebit signatum praesente. nota ^ producere 
.nomen*". S [ 

Finem huius epistulae facientes observemus esse homines, qui- Es- 
peranti adminiculo utantur, ut cum aliis nationibus ,syncretizein" quam 
facillime possint: nos ad eum finem non tendimus neque in mari „inter- 
nationalismi“ dilui volumus. NÉ NEUE 
Philologus idemque non Esperantista., 

') Prof. dr. A. Czubryński „Przegląd Klasyczny“. 

") Cf. quod scribit Rossi de humanismo Italiano: (Storia Letteraria d'Italia, 
Vallardi, H p. 311) „espressione del disgregarsi dell" “universalismo medievale, affer-* 
mazione dei nuovi spiriti nazionali". 

Martinus Kromer de veterum 
Polonorum studiis classicis aliisque 


Martinus Kromer, insignis ille rerum Polonicarum scrip- 
tor, quem XVI-mo saeculo [loruisse constat, opusculum quo- 
que composuit, quem „Polonia sive de situ, populis, moribus, 
magistralibus et republica Regni Polonici libri XII“ titulo in- 
struxit annoque 1575 edidit. Quo ex opusculo nonnulla ex- 
cerpta hausta hic sumus impressuri, cum illa in egregio libro 
scholastico prof. Thaddaei Sinko, secundae classi Lycei de- 
stinato („Wypisy łacińskie" fasc. II), inventa atque per- 
lecta in „Lygia“ nostra collocare haud intempestivum no- 
bis visum sit. 


Ad scholas quidem et magistros mittere mares liberos et Latinis 
litteris teneram aetatulam imbuere — omnibus, pauperibus iuxta ac di- 
vitibus, nobilitati ac plebi, oppidanae praesertim, studium est. Multi 
paedagogos domi alunt. Itaque ne in medio quidem Latio quis reperiat 
tam multos vulgo, cum quibus Latine tamen loqui possit. Puellae quoque 
nobiles et urbanae vel domi vel in monasteriis vernacula, immo et Latina 
lingua, legere et scribere discunt; adultiores puellae quidem rei familiari, 
culinariae praesertim et pecuariae, curandae, lanificioque, seu lanificio 
potius atque textrinae et acu pingendi arti manus admovent. Mares vero 
agriculturae vel opificio cuipiam vel mercaturae vel magistratuum et 
procerum sacerdotumve opulentiorum ministeriis et affectioni sese 
addicunt. 


Complures libenter peregrinantur. Itaque linguas earum gentium, 
ad quas pervenerint, cupide et facile discunt; quin etiam in victu cultu- 
que corporis et moribus — novi aliquid peregre affere student indeque 
elegantiae laudem quaerunt. . 

Bonarum litterarum atque doctrinae studia accuratius consectan- 
tur, imprimis ii, qui his praesidiis ex humilitate sordibusque domesticis 
emergere cupiunt, aut qui sua vel parentum voluntate ad sacerdotium 
animos adiciunt; severiores autem disciplinas ad nostra usque tempora 
potissimum consectati sunt Poloni. Non defuere nobis sane superioribus 
temporibus insignes mathematici, astrologi, dialectici et philosophi, at- 
que etiam theologi, ii praesertim, qui vocantur scholastici, cum insli- 
tuta Cracoviae ante centum septuaginta annos Academia magistri eius ge- 
neris Lutetia Pragaque acciti admirationi essent vulgo el primoribus, 
atque ipsis etiam regibus. 

Humanitatis et linguarum eruditarum studia diu neglecta iacuere, 
non solum apud maiores nostros, verum et alibi, fatali quadam tempo- 
rum condicione... Neque sane expedita erat edendi ratio, cum careret 
Polonia typographis; ita doctorum virorum memoria cum ipsis pariter 
exstincta est. Nunc cerle, posteaquam animadversum est — in pretio 
esse linguarum, eloquentiae humanitatisque studia, cupide ea quoque 
nostrates amplexi sunt, sed ad usum civilem et vulgarem magis quam 
ad gloriam... 

RERIODICA PERLUSTRANTUR 


Numerum poétarum Latinorum in Italia cotidie crescere impri- 
mis hoc decennio Duce Mussolinio antiquis litteris Tavente observat Fr. Palata in 
commentatione Anacleto Trazzi, sacerdoti eidemque mathemat:co et poétae La- 
lino. dedicata. ,Si qua urbs festa saecularia obit, magistratus largis praemiis pro- 
positis efflagitant carmen Latinum ad haec sollemnia exaratum, Maecenates sti- 
pendia condunt ad certamina poéseos Latinae publice instituenda, permultae ephe- 
merides:libenter edunt Musarum Latinarum specimina a lectoribus  suppeditata. 
„Sed editorem“ qui immodicae ambitioni parvulorum lectorum morem gerens, ty- 
pis mandat corum insulsa tirocinia^ vehementer castigat „Aristarchus“ (ib. m. Ia- 
nuario) Nam gymnasii hodierni alumni scientia ad carmina Latina vel mediocria ` 
componenda penitus carere videntur. Locum istarum nugarum puerilium suadente 
auctore carmina s. XV, XVI, XVIJ, in bibliothecis latentia et iam ab importunis 
tineis adrosa occupare debent. „Vulcano dentur — concludit Aristarchus — mera 
tironum tirocinia in eorumque locum succedant vera poémata post renatas litte- 
ras condita“. 

In novis vocabulis Latinis  procudendis sollertiam suam inge- 
niose exercent Iosephus Holzer et Hans Lis (Alma Roma m. Nov. et Societas La- 
lina m. Oct). Potestatem mihi faciatis aliqua specimina afferendi: larva gasaria 
(maska gazowa), vetantur vectores remorari in podiis currum ferriviariorum (za- 
brania sie podróżnym przebywać na platformach wagonów kolejowych), seiunge 
vas, prohibe aethera (wyłącz radio), attenuatio (fading), homo ad unguem factus 
(gentleman), manuballista machinalis (karabin maszynowy), puls pomosa potius 
quam marmelada etc. 

De unitate pronuntiationis Latinae obtinenda atque perpe- 
tuo servanda tractant duae epistulae ab Alfonsio Novia et Iulio Dutoit, Moderato- 
re Societatis Latinae publicatae (Soc. Lat. m. Oet.). Cum nulla natio (ne Italice qui- 
dem) genuinam pronuntiationem tueatur, A. Novia ad classicam pronuntiationem 
Ciceronis aetate usitatam omnibus nationibus redeundum esse censet. Iulius Dutoit 
autem se aequali pronuntiatione vocalium et plerorumque consonantium contentum 
esse confitetur, sed dubitat an omnium consensionem de littera g et c assecuturi si- 
mus, praesertim cum nulla existat „internationalis auctoritas, quae legis instar im- 
perare possit". (Ex epistula comperimus Germanos in scholis suis pronuntiationem 
Kikero et Kaisar iam relinquere et denuo Zizero et Zaesar pronuntiare incipere). 

Ex commentatione Dr. G. Lurzi q. i. De terminologia sive nomenclatura 
medicinae (Soc. Lat. m. Oct.) haec sententia nobis commemoratione digna videtur:: 
„Ad linguam Latinam propagandam opus est, ut in aliis disciplinis, ita in arte me- 
dica vocabulario Latine composito novis temporibus adaptato.. Anno 1935 per le- 
nensem Congressum anatomicum nomenclatura anatomica omnium consensu (lapo- 
nes quoque interfuerunt) denuo sancita est in lingua Latina* 

Novum Periodicum. 

Magno cum gaudio lectores nostros certiores facimus Institutum Studiorum 
Romanorum ad novos commentarios „Per lo studio o l'uso del latino“ publicandos 
accessisse (Moderator Prof. Guido Rispoli). Quorum commentariorum pars prima 
commentationes ad usum linguae Latinae in mundo spectantes continebit, tertia 
studiis Latinis in schola quae dicitur media destinatur, secundae autem — quod 
nos maxime movet — titulus „Pro lingua Latina divulganda* inscribitur. In indice 
eorum, qui scriplis suis illos commentarios adiuvabunt, lubenter accepimus nomen 
Prof. Dr. Th. Zieliński, nostrae Societatis Praesidis, impressum. Sequentes nationes 
ad primum fasciculum scriptis suis adornandum contulisse ex argumento eius 

perspicimus:- Belgium, Francogalliam, Germaniam, Britanniam, Bataviam, Hispa- 
niam, Helvetiam, Hungariam, Civ. Foed. Americae, CUR ~ 
y Quoque fere numero luventutis Budapestinae aliquas notitias ex Polonia in- 


venimus: i. m. Oet; Halina Mitkówna scribit de lyceis Polonieis, ibid. casa vena-- 


loria memoratur; quam Praeses Poloniae Nicolao Horthy, Gubernatori Hungariae, 
dono dedit. M. Nov. Maria Król urbem Cracoviam depingit. ibid. XX anniversa- 
rium libertatis a Polonia recuperatae memoriae lectorum mandatur et. Hymnus 
nationalis. Polonorum. musicis nolis appositis citatur. Ultimus denique num. (m. 


Febr.) pe"gratam mentionem nostrae Lygiae facit. 


Z teatru 
 HERENGTUPGIESUFUFURS)Zzwr] 


Temperampnty (wojdzińskiego - 


Trzecia próba przeniesienia na sce- 
nę zawiłej i trudnej teorii przyniosła 
naszemu autorowi zupełne powodze- 
nie i wypełnia po brzegi widownię. 
Kretschmerowska teoria “rozmaitych 
typów ludzkich, upstrzona greckimi 
terminami, jest tak dobrze zaprawiona 
dowcipem, że z największa łatwością 
przyswajamy ją sobie i winszujemy 
autorowi, iż tak pomysłowo połączył 
„przyjemne z pożytecznym*. Nie ma- 
łą jesl- toteż zasługą tego aktora (P. 
Wojtecki), który tajniki teorii z taką 
lekkością swym miłym głosem wy- 
kłada, że najtrudniejsze rzeczy: pra- 
wie nieświadomie zapadają w dusze 
nasze. Zdaje się, że osoba tego wy- 
kladowcy komentującego stale akcję 
wywodzi się jeszcze ze sztuk Ben. 
Jonsona. Również owa przemiana za- 
niedbanego i zapuszczonego malarza 
przypomina przemianę, której ulegają 
rozmaite „humory“ ludzi w komedii 
tego samego autora pod tytułem 
„Evćry man out of his humour“ (hip- 
pokratesowe „humory“ -odpowiadały 
wówczas kretchmerowskim  "pykni- 
kom, .schizothymikom itd.). 

3 Reszta aktorów świetnie dobrana 
pod względćm swojej konstytucji cie- 
lesnej do przedstawienia rozmaitych 
typów psychicznych za- wyjątkiem 
może jednej P. Borowskiej. (typ atle- 


. tyezny?), która jednak swoją świetną 


grą i gdy powtarzała co chwila swo- 
je „cóś podobnego, coś podobnego“, 
wywoływała salwy śmiechu nie tylko 
na galerii. 

Notitiae theatrales 
TEDE PASNE E DG aU] TCU neo] 


"De constitutionibus hominum 
(s. „temperamentis'') 
auct. A. Cwojdzińskio. 
Tertium perielitatus in abstrusa ac 
difficili doctrina adaptanda 
auctor noster prospero successu atque 
Irequentissima cavea denuo remune- 
ratus est. Kretschmeri doctrina de 
variis generibus naturae 
Graecis terminis inflata tam suaviter 
sale Attico condita est, ut eam lenis- 
sime concoquamus et auctori -gratule- 
mur, quod lam ingeniose „utile cum 
dulci* miscuerit: Non leve id quoque 
meritum eius actoris (D-us Wojtecki), 


scenae 


qui arcana doctrinae tanta cum levi- 


tate sua voce venusta exponit, ut dif- 
licillima quaeque paene insciis animis 
nostris insinuentur. Persona illius ex- 
positoris res agendas continuo com- 
mentanlis originem suam usque a fa- 
bulis Ben. Ionsonii trahere videtur. 
Illa etiam metamorphosis inculti ac 
squalentis pictoris non -dissimilis est 
mutationi, quam subeunt varii . hu- 


mores* hominum in eiusdem poétae 


comoedia q, i. Every man out of his. 
humores tum 


humour (hippocratei 
Kretschmerianis pycnicis, schizothy- 
micis- ete. respondebant). Reliqui ac- 
tores aptissime sua statura ad. varia 
ingenia hominum, exprimenda eletti, 
una, fortasse D-a Borowska excepta, 
quae tamen, cum partes suas splendi- 
de ageret suumque „tale quid, tale 
quid“ iterum atque iterum repeteret, 
'achinnum non solum in summo moe- 
niano commovebat. DETK 


humanae 


KSDUEN TERLINGUSA 
TRUNCUM OLIM VENERIS ERAUS SCULPTORIS  MUTILA VIT. 
- (EXEMPLAR SIGN] PULCHRA POLONA FUIT). 
EXTEMPLO FERTUR TOTUM VAGA FAMA PER ORBEM 
EFFOSSAM ANT;QUAE PARTICULAM STATUAE. 
"SERMO. .ITA VERGILII MIRABIL'S OBTRUNCATUR 
A FRONTE A TERGO, STULTILOQUUM AUXILIUM. 
PORTENTUM INVENTUM MUSIS HOSTES VENERANTUR 
ATQUE INTERLINGUAM BARBARIEM HANC VOCITANT. 
TE QUOQUE (EHEU) COGENT LINGUAM FOEDARE PATERNAM, i s 
ARBITER ADSUMPTE ARTIFICI IN SOL!O! 


EI 


i Latina sine flexione sive „interlingua“ non est novum inventum: 
illiterati Aethiopes et Sinenses ita linguam Anglicam mutilant, ut eam 
suis ingeniis accomodent; pidgin english appellatur (ex. gr.:. he been 
talk, he come house belonga father). Re vera tamen erroribus scatentia 
pensa plumbeorum discipulorum doctis viris callidum inventum illius 
portenti subiecisse videntur (ex. gr. pater ero habere villa). 

| DR. J-K. 


De motu terrae in Republica Chilensi 
(CENTONIBUS PED. EX?) 
Celebres reipublicae Chilensis urbes conlapsae nocturno motu ter- 
. rae, quo: improvisior graviorque clades fuit. Neque solitum in tali casu 
effugium subveniebat in aperta prorumpendi, quia diductis terris hau- 
riebantur. Domus corporibus exanimis, itinera funeribus compleban- = 
lur, non sexus, non aelas periculo vacua. Theatrum quoque hominibus - 
frequentissimum solo tenus dirutum omnesque qui aderant, pressi el 
statim. exànimati, cum lectum multo lapide grave proruisset. Duo 
soli coniuges eminentibus parietibus ac forte validioribus quam ut oneri 
cederent, protecli ac in ruinis adhuc spirantes inventi sunt.. Ad XXX 
milia hominum eo tremore terrae cecidisse memorant. ; 


* * * 
Omnibus, qui in. permultis periodicis nostrae Lygiae tantum favo- 
-rem tantamque benevolentiam exhibuerunt, hac occasiòne data gratias 
persolvimus quam maximas imprimisque anonymo illi „Amicissimo* 
(in periodico q. i: Kurier Warszawski), sub quo nomine auctorem ex- - 
quisitorum ac cultorum carminum latere non sine causa suspicamur. » 


M oderator. 

W następnym numerze „Lygii“ roz- 
poczynamy szereg tłumaczeń t. zw. 
„resumé“ („summary“) prac nauko- 
wych z rozmaitych dziedzin (medy- 
cyna, matematyka, historia etc.), aby 
wykazać, że jeden łaciński tekst po- 
winien zastąpić w  przyszlo$ci dwa 
lub trzy tłumaczenia w j. wspólezes- 
nych. 

Dr. med. Bonawentura Kamiński, 
członek naszego towarzystwa, któ- 
ry w  dwutygodniku „Medycyna“, 
organie Tow. Lek. Warszaw., walczy 
od paru lat z błędami współczesnego 
słownictwa lekarskiego ze stanowi- 
ska j. polskiego i łacińskiego, zwraca 
uwagę na opracowywany przez Mię- 
dzynarodowe Tow.  Szpitalnictwa 
„Słownik szpitalny“ (tysiąc słów) w j. 
angielskim, francuskim, niemieckim, 
włoskim i hiszpańskim i wzywa ró- 
wnież Polskę do wzięcia udziału w 
tym dziele. 


Nowi członkowie 
Ks. Franciszek Barański. 

Kuria Diecezjalna w Sandomierzu. 
Dyr. Jan Kotzean. 

Dr. Leon Pękosławski. 

Prof. dr Eugeniusz Piasecki. 

Ks. E. Wojtczak. 

P. Marian Zagozdzon. 

P. Karol Zemke. 


Prof. J. Stanislawski 


czytelnikom „Lygii* istnienie w War- 


przypomina 


szawie Muzeum | Numizmatycznego 
zawierającego ciekawe eksponaty z 


zakresu historii monet polskich. 


REDAK 


„Lygia“ jest organem Towarzystwa 
Umiedzynarodowienia Laciny. 
e 
Pismo jest zasadniczo 
twem -kwartalnym. 
© 
Lokal Towarzystwa mieści się 
przy ul. Traugutta 5 m. 5, tel. 6-16-16 
i pod tym adresem należy kierować 
wszystkie listy zarówno do Towa- 
rzystwa, jak też Redakcji „Lygii*. 
© 
Prosimy naszych Członków o wpła- 
canie składek na konto Towarzystwa 
P. K. O. Nr. 26326. Przypominamy, 
że składka roczna wynosi 5 zł. 


wydawnic- 


Prosba o adresy 


O laskawe podanie adresów do Se- 
kretariatu Twa Umiędzynarodowie- 
nia Łaciny (Warszawa, Traugutta 3 
m. 5) proszeni są Czlonkinie i Czlon- 
kowie Towarzystwa: 

P. Maria Artwińska. 

P. Wanda Germain. 

Prof. 

P. Edward Morawski. 

P. Krzysztof Morawski. 

P. Alfred Pawlicki. 


Jan Martowicz. 


P. Jadwiga Zyberk Platerowa. 

Płk dypl. Stanisław Rostworowski. 
Prof. Rudolf Szerękowski. 

Prof. Waclaw Walek. 

P. Stefan Wilewski. 

Mec. Alfred Zaniewicz. 

Ks. Józef Zientek. 

P. Zygmunt Zmigrodzki. 

